RESOLUCIÓN do 17 de decembro de 2021 pola que se publica o Plan de formación para o ano 2022.
Escola Galega de Administración Pública — III. Outras disposicións — 27/12/2021

A formación do persoal empregado público da Administración xeral da Comunidade Autónoma de Galicia e das entidades públicas instrumentais do sector público autonómico correspóndelle á Escola Galega de Administración Pública (en diante, EGAP), de acordo co que se establece no artigo 3 da súa lei de creación (Lei 4/1987, do 27 de maio), onde se estende a dita función ao persoal doutras administracións públicas, coa excepción do persoal docente e sanitario.
O Plan de formación continua da EGAP recolle as actividades formativas dirixidas ao persoal ao servizo da Administración pública da Comunidade Autónoma de Galicia, ao persoal das entidades públicas instrumentais e da Administración institucional, ao persoal ao servizo da Administración de xustiza de Galicia, ao persoal ao servizo das entidades locais de Galicia e ao persoal de administración e servizos (PAS) das universidades do Sistema universitario de Galicia (UDC, USC e UVigo).
En tal sentido, os plans formativos para os empregados públicos deseñados pola EGAP obedecen ao convencemento de que a consolidación dunha Administración de calidade, eficaz e eficiente pasa inevitablemente por contar cun persoal ben formado. En consecuencia, desde o ano 2015, os programas de formación da EGAP diríxense a todos os colectivos de empregados públicos, tras unha incorporación gradual que culminou coa adhesión do persoal de administración e servizos das universidades galegas. Así, o plan pretende ser un instrumento que contribúa decisivamente á actualización de coñecementos e competencias profesionais e que incorpore aquelas novidades lexislativas e de funcionamento das administracións, a través dunha oferta coa que o persoal ao servizo do sector público poida mellorar a súa cualificación e capacitación profesional.
Para elaborar o plan tivéronse en conta as necesidades formativas das distintas consellerías da Xunta de Galicia, da Dirección Xeral de Xustiza e a Dirección Xeral de Administración Local, así como das universidades do Sistema universitario de Galicia. Ademais, colaboraron as persoas responsables de coordinar a formación en cada un dos centros directivos e tamén as organizacións sindicais, docentes e persoas expertas nos distintos ámbitos formativos.
Por outra banda incorporáronse, como non pode ser doutro xeito, as achegas do propio persoal destinatario da formación, o cal, a través das súas valoracións e suxestións, desempeña un importante labor á hora de facer do plan un verdadeiro instrumento para a mellora continua do sector público de Galicia. Así mesmo, na súa configuración, tívose en conta a demanda real rexistrada nas actividades formativas e tamén os resultados da avaliación daquelas, co propósito de sustentar o seu deseño nunha sólida base de coñecemento sobre os niveis de satisfacción do alumnado coas actividades realizadas nas distintas modalidades formativas. Todo este proceso acometido, no que conflúen as propostas e suxestións dos distintos axentes implicados, fai do plan de formación un instrumento vivo e dinámico co que poder anticipar as necesidades de formación, acadando así un impacto real na mellora da cualificación do persoal.
De acordo coa filosofía exposta sobre o convencemento de que garantir unha Administración de calidade pasa por contar cun persoal ao servizo das nosas administracións ben formado, o Plan de formación deseñado para o ano 2022 habilita o acceso de todos e cada un dos colectivos a unha serie de módulos esenciais para a súa adecuada formación, adaptados ás necesidades específicas e funcións asignadas a cada un deles. Os ditos módulos son os seguintes:
– Réxime xurídico e actividade financeira das administracións públicas.
– Unión Europea: políticas públicas e procedementos comunitarios.
– Comunicación, organización do traballo e mellora das habilidades.
– Administración electrónica, protección de datos e calidade administrativa.
– Plan de igualdade.
– Lingua galega.
– Portal de idiomas.
– Plan formativo ofimático de Galicia.
Segundo esta estrutura, o plan integra unha oferta formativa ampla e especializada, que inclúe tanto contidos de carácter transversal como específicos dos distintos postos de traballo e perfís profesionais, procurando así ter un impacto real sobre o conxunto das necesidades de cualificación do persoal ao servizo das administracións públicas.
Procede destacar, como unha das principais liñas reitoras, a atención ás principais novidades lexislativas que se teñen producido con carácter máis recente, co propósito de garantir a actualización permanente dos coñecementos por parte dos/das empregados/as públicos/as. Tamén se presta especial atención á incorporación de contidos innovadores e estratéxicos para o conxunto da función pública de Galicia, como son, entre outros, os relativos á Administración dixital, á integridade institucional ou á mellora da calidade dos servizos públicos.
Esta oferta formativa pretende, así mesmo, contribuír á mellora das habilidades persoais do persoal empregado público co obxecto de potenciar aquelas competencias que resultan esenciais no actual contexto social, atendendo sempre ás necesidades que poidan xurdir neste eido no marco de actuación específico das administracións públicas e que poidan ter unha incidencia máis directa no desempeño profesional.
A formación en idiomas constitúe outra das liñas prioritarias da EGAP para o 2022, de xeito que continúa a incrementarse e diversificarse, o que implica incluír cursos innovadores e de carácter práctico, así como ampliar os niveis e as linguas ofertadas, reforzando, nese eido, a actividade a través dos medios telemáticos. O obxectivo é que os empregados públicos poidan potenciar as súas competencias idiomáticas e, daquela, favorezan as súas posibilidades de comunicación nun contexto global.
Outros dos contidos formativos a que se lles concedeu suma relevancia son aqueles enmarcados na área de formación da Unión Europea. O plan incorpora novos cursos nesta materia, outorga a máxima prioridade a aqueles relativos á xestión dos fondos europeos e achega, así mesmo, unha formación acorde cos obxectivos de desenvolvemento sustentable, todo o cal resulta imprescindible no contexto actual.
Este programa vén reforzar o firme compromiso da EGAP coa formación e sensibilización dos empregados/as públicos/as en materia de igualdade e prevención e loita contra a violencia de xénero, achegando unha oferta ampla e diversificada sobre estas cuestións esenciais, na cal se inclúen títulos novos, tanto básicos coma especializados, cos que abordar as cuestións de máxima actualidade na materia. Estas actividades diríxense a todos os colectivos, co obxecto de que o acceso a estes contidos formativos teña o máis amplo alcance.
Por outra parte, no que respecta ás modalidades formativas, continúase a reforzar a aposta da EGAP polo emprego de diferentes contornas de aprendizaxe e as metodoloxías de ensino baseadas no uso dos medios telemáticos, o cal constitúe unha liña estratéxica de actuación, que se viu reforzada ademais ante as circunstancias derivadas da pandemia provocada pola COVID-19. Deste xeito, afondando nunha acción estratéxica consolidada nestes anos, a EGAP continúa a potenciar o seu espazo virtual de coñecemento, cunha formación en liña, ampla e diversificada, mediante a cal o alumnado poida xestionar o seu proceso de aprendizaxe.
Seguindo esta senda, o Plan de formación para o ano 2022 supón unha aposta polas diferentes contornas de aprendizaxe e metodoloxías, mediante a distribución da oferta formativa nas modalidades de teleformación, telepresenza e autoformación, sen descoidar a docencia presencial, que será impartida con todas as garantías hixiénico-sanitarias. Coa aposta polas modalidades de formación baseadas no uso dos medios telemáticos, preténdense aproveitar todas as súas potencialidades, particularmente no que respecta a garantir a equidade, ao achegar o alumnado aos contidos máis demandados, facilitar o acceso á formación e promover a conciliación.
Convén subliñar, por outra parte, que, no deseño do conxunto da oferta formativa, se promove en todo momento un enfoque eminentemente práctico, procurando acadar a máxima aplicabilidade dos coñecementos e habilidades que se adquiren coa formación e, polo tanto, o maior impacto posible no desempeño laboral do persoal ao servizo das administracións públicas.
En suma, o Plan de formación para o ano 2022 representa, así pois, unha clara aposta polo desenvolvemento profesional das persoas ao servizo das administracións públicas de Galicia, na procura de contribuír, a través da incorporación de contidos estratéxicos e de máxima actualidade, á actualización permanente e mellora das súa cualificación e, polo tanto, á modernización e mellora das nosas administracións públicas, e coa perspectiva, sempre presente, de poder incidir na mellora da calidade dos servizos prestados á cidadanía.
Finalmente, é preciso destacar que esta resolución ten carácter informativo e que a execución das accións recollidas nela queda condicionada á existencia de crédito orzamentario adecuado e suficiente e ao que se estipule en cada convocatoria. Así mesmo, debe advertirse que quedan excluídas as actividades derivadas de cursos selectivos, os cursos superiores, as actuacións en colaboración, as xornadas, conferencias, seminarios e cursos monográficos, así como as actividades doutras administracións públicas (excepto as sinaladas) e as actividades de formación do persoal docente da Consellería de Cultura, Educación e Universidade, do persoal sanitario e do persoal das forzas e corpos de seguridade.
Feitas estas advertencias, resta só sinalar que para acceder ás accións formativas recollidas neste plan será preciso formalizar a correspondente matrícula, despois de que se publiquen no
Diario Oficial de Galicia
as correspondentes convocatorias.
Este plan de formación foi aprobado polo Consello Reitor deste organismo autónomo en sesión do día 17 de decembro de 2021.
De acordo co exposto, publícase como anexo a esta resolución o Plan de formación para o ano 2022 do persoal ao servizo da Administración xeral da Comunidade Autónoma de Galicia, das entidades públicas instrumentais e da Administración institucional (FC), do persoal ao servizo das entidades locais (LO), do persoal ao servizo da Administración de xustiza de Galicia (FX), do persoal de administración e servizos (PAS) das universidades galegas (UN), e o portal de idiomas (PI), o Plan formativo ofimático de Galicia (OF) e o programa de autoformación (AF), dirixido a todos os destinatarios mencionados.
Santiago de Compostela, 17 de decembro de 2021